РЕШЕНИЕ НА КОМИСИЯТА
от 26 май 2009 година
за изменение на Решение 2008/855/ЕО по отношение на мерките за контрол на здравето на животните, свързани с класическата чума по свинете в Германия
(нотифицирано под номер C(2009) 3965)
(текст от значение за ЕИП)
(2009/423/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
С Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (3), бяха установени някои мерки за контрол по отношение на класическата чума по свинете във включените в приложението към посоченото решение държави-членки или в техни региони.
(2)
Германия информира Комисията за последното развитие на болестта при дивите прасета в някои райони на федералната провинция Rhineland-Palatinate.
(3)
Докладвани са нови случаи на класическа чума по дивите прасета в южните части на Rhineland-Palatinate. Съответно засегнатите райони следва да бъдат прибавени към списъка в приложението към Решение 2008/855/ЕО, а мерките, предвидени в посоченото решение, следва да се прилагат за тях.
(4)
От съображения за прозрачност на законодателството на Общността цялата част от изложения в приложението към Решение 2008/855/ЕО списък, която се отнася до Германия, следва да бъде заменена с текста в приложението към настоящото решение.
(5)
Поради това Решение 2008/855/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В приложението към Решение 2008/855/ЕО точка 1 от част I се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 26 май 2009 година.